**Οι χρονικές προτάσεις**

**Χρονικές** λέγονται οι δευτερεύουσες επιρρηματικές προτάσεις που προσδιορίζουν χρονικά την πρόταση από την οποία εξαρτώνται.

**Εισάγονται:**

με τους χρονικούς συνδέσμους: **όταν**, **σαν**, **ενώ**, **καθώς**, **αφού**, **αφότου**, **πριν** (**πριν να**), **μόλις**, **προτού**, **ώσπου**, **ωσότου**, **όσο που**, **όποτε**, **άμα** ή με λέξεις και εκφράσεις που χρησιμοποιούνται ως χρονικοί σύνδεσμοι: **όσο**, **ότι**, **εκεί που**, **όσο που να**, **έως ότου να**, **κάθε που** κ.τ.λ.)

● **Όταν** έρθει ο πατέρας σου, θα του τα πω όλα.

● **Σαν** έγινε είκοσι χρονών, έφυγε για την Αυστραλία.

● Όλη την ώρα μάλωναν, **ενώ** εγώ καθόμουν ήσυχος στο δωμάτιό μου.

● **Εκεί που** πήγε να φτιάξει ο καιρός, χάλασε.

● **Έως ότου** έρθει ο Νίκος, δεν παίζουμε κανένα παιχνίδι;

**Δηλώνουν:**

Η χρονική πρόταση σε σχέση με το χρόνο που δηλώνεται στην πρόταση από την οποία εξαρτάται μπορεί να δηλώνει:

**α. το σύγχρονο**, δηλαδή η πράξη της χρονικής πρότασης γίνεται την ίδια στιγμή με την πράξη της πρότασης από την οποία εξαρτάται, π.χ.

● **Όταν δουλεύει**, χαίρεται. (Την ίδια στιγμή δουλεύει και χαίρεται.)

**β. το προτερόχρονο**, δηλαδή η πράξη της χρονικής πρότασης έγινε πριν από την πράξη της πρότασης από την οποία εξαρτάται, π.χ.

● **Μόλις έμαθε τα γεγονότα**, έφυγε τρέχοντας. (Πρώτα έμαθε τα γεγονότα και μετά έφυγε.)

**γ. το υστερόχρονο**, δηλαδή η πράξη της χρονικής πρότασης έγινε μετά από την πράξη της πρότασης από την οποία εξαρτάται, π.χ.

● **Πριν να φύγει**, συμφιλιώθηκε με τον αδερφό του. (Πρώτα συμφιλιώθηκε και μετά έφυγε)